Simon, Zsolt, poslanec NR SR (2014-05-16):
Ďakujem pekne. Vážená pani predsedajúca, vážený pán minister, dúfam, že sa zmestím do času, ktorý nám zostáva do hlasovania, aby sme trošku urýchlili ten proces. V prvom rade dovoľte, aby som povedal, že predložený vládny návrh zákona má dvadsaťpäť strán, tak ako sme ho dostali doručený do parlamentu. Pokiaľ sa pozriem na rozsah spoločnej správy a rozsah len návrhu, ktorý predložil pán spravodajca, už samo osebe to mi nahovára, že by sme mali ten návrh zákona vrátiť pánovi ministrovi, pretože zákon prechádza takou zmenou oproti tomu, čo prišiel z vlády do Národnej rady, ako keby sa ten zákon fakt tvoril tu v Národnej rade, a odborná verejnosť tým pádom nemá priestor sa vyjadriť k tým širokým zmenám, ktorými zákon prechádza. Preto by som chcel navrhnúť, aby, dať procedurálny návrh, aby pán minister tento zákon dostal naspäť, teda vrátiť predkladateľovi na prepracovanie, aby to mohlo prejsť pripomienkovým konaním medzi odbornou verejnosťou. Dovoľte, aby som sa vyjadril len k niektorým tým pálčivým otázkam, tak ako som to urobil pred polrokom alebo viac ako pred polrokom pri prvom čítaní. Nesmierne ma teší, že riešenie využívania lesných ciest sa zmenilo oproti pôvodnému návrhu, teda z vládneho návrhu vracia sa k tomu, čo bol predtým, teda nejaká kombinácia týchto dvoch. Som nesmierne rád, že hneď ako prvý v rozprave keď vystúpil pán spravodajca, predložil pozmeňujúce návrhy, ktoré sa týkajú § 17 ods. 3 – hospodársky tvar lesa. Chcel by som podporiť, aby tento jeho návrh bol prijatý aj z toho dôvodu, že bez tejto zmeny, pokiaľ by tam zostalo pôvodné znenie tak, ako to ministerstvo sem donieslo, tak počas platnosti lesného hospodárskeho plánu, keď sa dohodne vlastník a lesný hospodár, čo priamo od seba závisia, tak by bolo možné zmeniť hospodársky tvar lesa z vysokého na nízky. To znamená, že umožňoval by predčasné vyrúbanie lesa, čo je odborná terminológia, a bez toho, aby na to vôbec lesný úrad mal vplyv. Teda ten návrh, ktorý predložil pán kolega Lebocký, tento problém riešil. Chcel by som upozorniť alebo upriamiť pozornosť, že tento návrh zákona vyvolal nesmiernu búrku nielen tu v parlamente, ale aj medzi širokou verejnosťou v oblasti čl. 7 aj bodu čl. 7 spoločnej správy, teda zmena bodu, zmena § 30 ods. 3, ktorý by riešil zbieranie lesných plodov, teda obmedzenie pre hubárov. Ja dúfam, že tak ako pán spravodajca navrhol tento bod vyňať na osobitné hlasovanie, tak neprejde ani tento, ani ten, ktorý predložil pán minister, a zostane pôvodné znenie. Aby vlastníci lesov nemohli povedať, že oni nemajú žiadny spôsob ako sa brániť voči takémuto konaniu, aby tam mohli chodiť hubári a zbierať plody alebo akékoľvek pôžitky z lesa. Platné znenie zákona od roku 2003 pozná možnosť vyhlásiť dočasný zákaz vstupu verejnosti do lesa. A cez tento inštrument je možné, aby vlastník požiadal, že do lesa nikto v tom čase, keď tie plody tam sú, nemôže chodiť. A potom si to môže zbierať vlastník a má to vybavené. Pretože či zostane znenie, ktoré predložil pán minister, alebo to, čo predložil kolega Lebocký vo výbore, čo je čl. 7 spoločnej správy, považujem to za nesmierne problematické a ťažko vykonateľné. Nikde v slovenskom právnom poriadku nie je zadefinované, čo je to sporadické. Sporadické je denne raz, týždenne raz, mesačne raz? Čo je to sporadické? Alebo pre vlastnú spotrebu? No niekto vie určiť, že to je jeden košík alebo jeden košík denne alebo jeden košík doobeda alebo jeden košík mesačne? Nevieme to stanoviť. Mohlo by to vyvolávať mnoho otáznikov. Preto sa nazdávam, že to znenie, ktoré je v platnom znení zákona dnes, je dostatočné. Možno, že treba upriamiť na to pozornosť samotných vlastníkov a užívateľov lesa, že tento návrh tu majú a môžu ho využívať. Ďakujem pekne za pozornosť. Dúfam, že to prejde.